Document ID: 32014D0431

KOMMISSIONENS GENNEMFØRELSESAFGØRELSE
af 26. juni 2014
om formkrav ved underretning om de nationale programmer til gennemførelse af Rådets direktiv 91/271/EØF
(meddelt under nummer C(2014) 4208)
(2014/431/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 91/271/EØF af 21. maj 1991 om rensning af spildevand (1), særlig artikel 17, stk. 4, og
ud fra følgende betragtninger:
(1)
Medlemsstaterne skal udarbejde rapporter om deres nationale programmer til gennemførelse af direktiv 91/271/EØF og i givet fald senest den 30. juni hvert andet år fremsende ajourførte oplysninger herom på grundlag af formkrav, der fastsættes af Kommissionen.
(2)
Unionen er fast besluttet på at få størst mulig gavn af EU's miljølovgivning ved at styrke gennemførelsen, bl.a. ved at sikre offentlig adgang til klar information, der viser, hvordan lovgivningen gennemføres. Der bør på nationalt niveau indføres systemer, som aktivt udbreder denne type information, og de bør suppleres med en EU-oversigt over medlemsstaternes individuelle præstationer (2).
(3)
I sin meddelelse om det europæiske borgerinitiativ »Rent vand og sanitet er en menneskeret! Vand er et offentligt gode, ikke en råvare« (3) forpligtede Kommissionen sig til at forbedre borgernes adgang til information om byspildevand, navnlig via en strømlinet og gennemsigtig dataforvaltning og -formidling.
(4)
De ændringer, der indføres ved denne afgørelse, bygger på resultaterne af pilotforsøget vedrørende etablering af strukturerede gennemførelses- og informationsrammer som led i Kommissionens bestræbelser på at udvikle enkle, klare, stabile og forudsigelige forskriftsrammer for erhvervslivet, arbejdstagerne og borgerne med sigte på at mindske den administrative byrde og forbedre gennemsigtigheden (4).
(5)
De formkrav, der er vedtaget ved Kommissionens beslutning 93/481/EØF (5) bør revideres for at tage hensyn til behovet for forenkling og øget gennemsigtighed, mindskelse af den administrative byrde og nye fremgangsmåder for dataforvaltning og indberetning. Nævnte beslutning bør derfor erstattes.
(6)
De i denne afgørelse fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 18 i direktiv 91/271/EØF -
VEDTAGET DENNE AFGØRELSE:
Artikel 1
De formkrav ved underretning om de nationale programmer til gennemførelse af direktiv 91/271/EØF, der er fastsat i bilaget, vedtages.
Artikel 2
Beslutning 93/481/EØF ophæves.
Artikel 3
Denne afgørelse er rettet til medlemsstaterne.
Udfærdiget i Bruxelles, den 26. juni 2014.

Labels: 20
0
12
18
15